CELEX: 32020D1584
Language: fi
Date: 2020-10-26 00:00:00
Title: Neuvoston päätös (EU) 2020/1584, annettu 26 päivänä lokakuuta 2020, Kansainvälisen siviili-ilmailujärjestön neuvostossa Euroopan unionin puolesta otettavasta kannasta 25 tuntia tallentavaa ohjaamoäänitintä (CVR) koskevan tulevan varustevaatimuksen lykkäämiseen covid-19-pandemiasta johtuvien tahattomien seurausten välttämiseksi liittyvien, kansainvälistä siviili-ilmailua koskevan yleissopimuksen liitteen 6 osaan I tehtävän muutoksen 46 ja osaan II tehtävän muutoksen 39 hyväksymiseen

30.10.2020   
               
               
                  FI
               
               
                  Euroopan unionin virallinen lehti
               
               
                  L 362/25
               
            
         NEUVOSTON PÄÄTÖS (EU) 2020/1584,
         annettu 26 päivänä lokakuuta 2020,
         Kansainvälisen siviili-ilmailujärjestön neuvostossa Euroopan unionin puolesta otettavasta kannasta 25 tuntia tallentavaa ohjaamoäänitintä (CVR) koskevan tulevan varustevaatimuksen lykkäämiseen covid-19-pandemiasta johtuvien tahattomien seurausten välttämiseksi liittyvien, kansainvälistä siviili-ilmailua koskevan yleissopimuksen liitteen 6 osaan I tehtävän muutoksen 46 ja osaan II tehtävän muutoksen 39 hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Kansainvälistä siviili-ilmailua koskeva yleissopimus, jäljempänä ’Chicagon yleissopimus’, joka sääntelee kansainvälistä lentoliikennettä, tuli voimaan 4 päivänä huhtikuuta 1947. Sillä perustettiin Kansainvälinen siviili-ilmailujärjestö (ICAO).
                  
               
                     (2)
                  
                  
                     Jäsenvaltiot ovat Chicagon yleissopimuksen sopimusvaltioita ja ICAOn jäseniä, ja unionilla on tarkkailijan asema tietyissä ICAOn elimissä. ICAOn neuvostossa on edustettuina seitsemän jäsenvaltiota.
                  
               
                     (3)
                  
                  
                     Chicagon yleissopimuksen 54 artiklan mukaan ICAOn neuvosto voi hyväksyä kansainvälisiä standardeja ja suositeltuja menettelytapoja ja ottaa niitä Chicagon yleissopimuksen liitteiksi.
                  
               
                     (4)
                  
                  
                     Chicagon yleissopimuksen 90 artiklan mukaan jokainen tällainen liite tai liitteen muutos tulee voimaan kolmen kuukauden kuluttua sen toimittamisesta ICAOn sopimusvaltioille tai ICAOn neuvoston mahdollisesti määräämän pitemmän ajanjakson päätyttyä, ellei ICAOn sopimusvaltioiden enemmistö sillä välin ilmoita, että ne vastustavat kyseistä liitettä tai muutosta.
                  
               
                     (5)
                  
                  
                     Chicagon yleissopimuksen 38 artiklan mukaan valtion, joka ei joka suhteessa voi noudattaa jotain kyseisen sopimuksen 37 artiklassa tarkoitettua kansainvälistä standardia tai menettelytapaa tai saattaa omia määräyksiään tai käytäntöjään täysin jonkin tällaisen kansainvälisen standardin tai menettelytavan mukaisiksi taikka pitää välttämättömänä joissakin kohdin kansainvälisellä standardilla määrätyistä eroavien määräysten tai menetelmien hyväksymistä, on välittömästi ilmoitettava ICAOlle kansainvälisellä standardilla määrätyn ja oman menettelynsä eroavuuksista.
                  
               
                     (6)
                  
                  
                     Covid-19-pandemia on vaikuttanut kielteisesti lentotoiminnan harjoittajiin, ilma-alusten valmistajiin sekä laitevalmistajien alihankkijoihin ja viivästyttänyt uusien järjestelmien kehittämistä. Lentotoiminnan harjoittajat peruuttavat tai lykkäävät ilma-alusten toimituksia, minkä vuoksi vuonna 2020 toimitettaviksi tarkoitettujen ilma-alusten toimituksia lykätään vuoteen 2021. Vastavalmistettu ilma-alus, joka on konfiguroitu toimitettavaksi vuonna 2020 ja jonka toimitusta lykätään vuoteen 2021, on 1 päivän tammikuuta 2021 jälkeen konfiguroitava uudelleen sovellettavien vaatimusten mukaiseksi. Lentotoiminnan harjoittajat ja ilma-alusten valmistajat joutuvat kärsimään kohtuuttomasta taloudellisesta rasitteesta, jos näihin ilma-aluksiin on tehtävä jälkiasennuksia. Sen vuoksi komissio on hyväksymässä mainitun päivämäärän lykkäämisen unionin tasolla muuttamalla asetusta (EU) N:o 965/2012. Ohjaamoäänitintä (CVR) käytetään tukena onnettomuuksien ja vaaratilanteiden tutkinnassa. Se, että ohjaamoäänittimen tallennusajan pidentäminen kahdesta tunnista 25 tuntiin lykkääntyy, ei aiheuta merkittävää turvallisuusriskiä, mutta saattaa pidempiaikaisesta ohjaamoäänitallentamisesta saatavan turvallisuushyödyn vastaamaan ilmailualan nykyisiä realiteetteja. Unioni tukee voimakkaasti ICAOn pyrkimyksiä parantaa ilmailun turvallisuutta. Ottaen huomioon covid-19-pandemian aiheuttama ennennäkemätön tilanne ja se, ettei merkittävää turvallisuusriskiä ole näkyvissä, unionin olisi puollettava näitä muutoksia.
                  
               
                     (7)
                  
                  
                     On aiheellista määrittää kanta, joka otetaan unionin puolesta ICAO:n neuvoston 221. istunnossa liitteen 6 osaan I suunniteltuun muutokseen 46 ja osaan II suunniteltuun muutokseen 39. Kyseisen kannan olisi oltava näiden muutosten puoltaminen, ja sen esittävät ne unionin jäsenvaltiot, jotka ovat ICAOn neuvoston jäseniä, toimien yhdessä unionin puolesta.
                  
               
                     (8)
                  
                  
                     Unionin kantana sen jälkeen, kun ICAOn neuvosto on hyväksynyt ilman merkittäviä muutoksia liitteen 6 osan I muutoksen 46 ja osan II muutoksen 39, joista ICAOn pääsihteeri ilmoittaa ICAOn valtioille osoitettuja kirjeitä koskevalla menettelyllä, olisi olla ilmoittamatta vastustavansa muutoksia ja sen sijaan ilmoittaa muutosten noudattamisesta siten, että kaikki unionin jäsenvaltiot esittävät kyseisen kannan,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Kansainvälisen siviili-ilmailujärjestön (ICAO) neuvoston 221. istunnossa unionin puolesta otettavana kantana on puoltaa kansainvälisen siviili-ilmailun yleissopimuksen liitteen 6 osaan I ehdotettua muutosta 46 ja osaan II ehdotettua muutosta 39 kokonaisuudessaan.
            
            
               2.   Edellyttäen, että ICAOn neuvosto hyväksyy 1 kohdassa tarkoitetut muutokset ilman merkittäviä muutoksia, unionin puolesta otettavana kantana on olla ilmoittamatta muutosten vastustamisesta ja sen sijaan ilmoittaa hyväksyttyjen muutosten noudattamisesta vastauksena asiaa koskeviin ICAOn valtioille osoitettuihin kirjeisiin.
            
         
         
            2 artikla
            
               1.   Edellä 1 artiklan 1 kohdassa tarkoitetun kannan esittävät yhteistoiminnassa ne unionin jäsenvaltiot, jotka ovat jäseninä ICAOn neuvostossa.
            
            
               2.   Edellä 1 artiklan 2 kohdassa tarkoitetun kannan esittävät kaikki unionin jäsenvaltiot.
            
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 26 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH